Proiect

|  |
| --- |
| **GUVERNUL REPUBLICII MOLDOVA****H O T Ă R Â R E nr**.**\_\_\_\_****din \_\_\_\_\_\_\_\_\_\_\_\_\_\_\_\_\_\_ 2020****Chișinău** |

**Pentru aprobarea proiectului de lege**

**cu privire la grupurile de acțiune locală**

 Guvernul HOTĂRĂŞTE:

 Se aprobă și se prezintă Parlamentului spre examinare proiectului de lege cu privire la grupurile de acțiune locală.

 **Prim-ministru ION CHICU**

 Contrasemnează:

 Viceprim-ministru,

 ministrul finanțelor Serghei PUȘCUȚA

 Ministrul agriculturii,

 dezvoltării regionale

 și mediului Ion Perju

 Ministrul justiţiei Fadei Nagacevschi

*Proiect*

**PARLAMENTUL REPUBLICII MOLDOVA**

**LEGE**

**cu privire la grupurile de acțiune locală**

Parlamentul adoptă prezenta lege organică.

**Capitolul I
DISPOZIŢII GENERALE**

**Articolul 1.** **Scopul şi obiectul legii**

1. Scopul prezentei legi este crearea cadrului legal privind constituirea şi funcționarea grupurilor de acțiune locală, drept entitate juridică specifică.
2. Prezenta lege reglementează constituirea, activitatea, reorganizarea și lichidarea grupurilor de acțiune locală.

**Articolul 2. Noțiuni generale**

În sensul prezentei legi se utilizează noțiunile definite în Legea nr. 276/2016 cu privire la principiile de subvenționare în dezvoltarea agriculturii și mediului rural:

”abordare LEADER”, ”grup de acțiune locală”, ”Program LEADER”, ”strategie de dezvoltare locală”, ”dezvoltare rurală”.

**Articolul 3. Statutul juridic al GAL**

1. GAL se constituie benevol și are statut de persoană juridică.
2. Denumirea deplină a GAL include sintagma ”Grup de Acțiune Locală” și trebuie să fie corelată la identitatea comună a membrilor GAL.
3. GAL poate avea simbolică proprie, care nu coincide cu simbolica de stat a Republicii Moldova, a altor state sau entități.
4. GAL dispune de sediu. Sediul GAL este considerat sediul organului său executiv, înregistrat în registrul de stat al organizațiilor necomerciale. GAL poate avea şi alte adrese pentru corespondență.
5. GAL activează în baza prezentei legi, a statutului şi a regulamentelor sale interne.

**Articolul 4.** **Scopul şi sarcinile GAL**

1. GAL se constituie în scopul dezvoltării teritoriilor rurale din componența acestuia, inclusiv întru elaborarea și implementarea strategiilor de dezvoltare a localităților plasate sub responsabilitatea comunității.
2. Sarcinile principale ale GAL sunt următoarele:
3. identificarea unui teritoriu rural omogen, coeziv din punct de vedere social, economic, natural, caracterizat prin tradiţii comune, identitate locală, nevoi şi aşteptări comune, în cadrul căruia se va implementa strategia de dezvoltare locală;
4. elaborarea și aprobarea strategiei de dezvoltare locală;
5. atragerea surselor de finanțare pentru implementarea strategiei de dezvoltare locală;
6. consolidarea capacităților membrilor GAL în domeniul dezvoltării și implementării proiectelor de dezvoltare rurală, inclusiv dezvoltarea capacităților de management;
7. inițierea și administrarea proceselor de dezvoltare locală pe teritoriul GAL;
8. pregătirea și publicarea apelurilor de depunere a proiectelor;
9. organizarea și desfășurarea concursului de selectare a proiectelor susținute de GAL, care vor fi finanțate prin Programul LEADER;
10. selectarea proiectelor în mod transparent și echidistant, conform priorităților stabilite în strategia de dezvoltare locală a GAL;
11. dezvoltarea parteneriatelor locale, regionale, naționale și internaționale cu scopul dezvoltării locale;
12. monitorizarea implementării proiectelor de dezvoltare rurală în cadrul GAL;
13. colaborarea cu instituțiile de stat de nivel regional și național;
14. realizarea sarcinilor suplimentare, delegate de Ministerul Agriculturii, Dezvoltării Regionale și Mediului (în continuare - organ central de specialitate).
15. GAL poate sprijini și finanța proiecte de dezvoltare locală doar în baza unui concurs transparent, corect și echitabil.

**Articolul 5.** **Principiile activității GAL**

 În vederea realizării scopurilor, obiectivelor şi sarcinilor sale, GAL va respecta următoarele principii:

1. *principiul nediscriminării* – nu va admite nici un fel de discriminare a membrilor săi sau a categoriilor de membri, inclusiv pe criterii de gen, religie sau etnie;
2. *principiul transparenței şi participării* – va activa în mod transparent şi va promova participarea membrilor săi prin intermediul organelor sale de conducere;
3. *principiul imparțialității şi echității* – va asigura imparțialitatea şi echitatea în procesul luării deciziilor, în alocarea şi utilizarea resurselor;
4. *principiul rentabilității* – va asigură realizarea sarcinilor la nivel profesional înalt, cu utilizarea optimă a surselor financiare.

**Articolul 6. Caracteristicele GAL**

 Constituirea și activitatea GAL au la bază următoarele caracteristici:

1. *abordare teritorială* – teritoriu rural reprezentat de un GAL, care este omogen, coeziv din punct de vedere social, economic, natural, constituit din cel puțin trei unități administrativ-teritoriale învecinate de nivelul întîi. Programul LEADER se aplică în teritoriile reprezentate de GAL cu o populație cuprinsă între 10.000 – 60.000 de locuitori;
2. *parteneriate locale* – crearea unui parteneriat, ce implică reprezentanți ai sectoarelor public, antreprenorial şi civic, în care niciunul dintre cele trei sectoare nu poate avea mai mult de 49 % din drepturile de vot la nivelul decizional;
3. *abordarea ”de jos în sus”* - participarea activă a populației locale în planificarea, luarea deciziilor și implementarea strategiilor de dezvoltare locală;
4. *acțiuni integrate și multisectoriale* - caracterul integrat și multisectorial al strategiilor de dezvoltare locală, bazate pe interacțiunea partenerilor locali, pentru planificarea și identificarea soluțiilor, în scopul dezvoltării teritoriului GAL;
5. *colaborarea în rețea* – colaborarea în rețele regionale, naționale și internaționale, prin stabilirea legăturilor și realizarea proiectelor pentru dezvoltarea teritoriului GAL;
6. *inovație* - stimularea unor abordări noi şi inovatoare privind dezvoltarea zonelor rurale, inclusiv transferul şi adaptarea inovaţiilor dezvoltate în altă parte, modernizarea cunoştinţelor tradiţionale sau găsirea unor soluţii noi la probleme rurale persistente, pe care intervenţiile altor metode nu le-au putut rezolva într-un mod satisfăcător şi durabil;
7. *cooperare* – desfășurarea unor proiecte comune cu grupuri similare în procesul de cooperare interteritorială și transnaţională.

**Capitolul II
CALITATEA DE MEMBRU ŞI CONSTITUIREA
 GRUPULUI DE ACȚIUNE LOCALĂ**

**Articolul 7.** **Calitatea de membru**

1. Orice persoană fizică sau juridică, înregistrată în modul stabilit, care are domiciliu sau sediu juridic și desfășoară activitate pe teritoriul unităților administrativ-teritoriale ce intră în componența GAL, are dreptul să devină membru al GAL.
2. O unitate administrativ-teritorială, o persoana fizica sau o persoană juridica poate face parte doar dintr-un singur GAL.
3. Fiecare membru GAL trebuie să reprezinte doar un sector din cadrul GAL.
4. Calitatea de membru al GAL se confirmă prin decizia organului competent cu privire la aderarea la GAL, potrivit statutului GAL.

**Articolul 8. Procedura de constituire a GAL**

1. GAL se constituie în mod voluntar, în conformitate cu principiul liberei asocieri şi cu prevederile prezentei legi.
2. GAL este constituit din cel puțin trei unități administrativ-teritoriale de nivelul întîi cu o populație ce nu depășește limitele specificate la art. 6 alin. (1).
3. Unitățile administrativ-teritoriale de nivelul întîi din teritoriul GAL trebuie să aibă hotare comune.
4. Orașele pot face parte din GAL, doar în cazul în care numărul populației acestora nu depășește limita de 10.000 locuitori.
5. Decizia privind crearea sau aderarea unității administrativ-teritoriale de nivelul întâi la un GAL se adoptă de autoritatea reprezentativă și deliberativă a administrației publice locale de nivelul întâi, în condițiile stabilite de Legea nr. 436/2006 privind administrația publică locală.
6. Crearea GAL are loc prin semnarea Acordului de constituire de către membrii fondatori ai GAL sau reprezentanții membrilor fondatori ai GAL.
7. Componența GAL se bazează pe echilibrul dintre cele trei sectoare, în care niciun sector nu poate avea mai mult de 49 % din drepturile de vot la nivelul decizional.
8. GAL se stabilește în baza principiilor și caracteristicilor activității GAL, menționate în articolele 5 și 6 din prezenta lege.
9. GAL are propria sa misiune și viziune, și acționează în beneficiul teritoriului GAL, având la bază prioritățile de dezvoltare locală reflectate în strategia de dezvoltare locală.
10. Membrii GAL din raza teritoriului său vor forma comitetul de constituire în număr de cel puțin 12 membri potențiali ai GAL-ului.
11. Comitetul de constituire este compus din membri, care reprezintă diferite unități administrativ-teritoriale din teritoriul GAL și diferite sectoare, pentru a asigura o reprezentare teritorială și sectorială.
12. Comitetul de constituire elaborează:
13. proiectul acordului de constituire;
14. proiectul statutului GAL;
15. lista membrilor fondatori ai GAL, cu delimitarea sectoarelor pe care le reprezintă.
16. Comitetul de constituire asigură elaborarea, prin metoda participativă, a proiectului strategiei de dezvoltare locală a GAL.
17. Proiectele de documente enumerate la alineatele (12) și (13) din prezentul articol sunt consultate cu membrii potențiali ai GAL, cu consemnarea propunerilor/obiecțiilor/recomandărilor într-un proces-verbal.
18. Comitetul de constituire remite spre avizare organului central de specialitate dosarul cu toate documentele enumerate la alineatele (12) și (13) din prezentul articol, în două exemplare, inclusiv cu anexarea procesului-verbal de consultare a acestora.
19. Examinarea și avizarea documentelor prevăzute la alineatele (12) și (13) din prezentul articol se efectuează conform procedurii aprobate de organul central de specialitate.
20. Organul central de specialitate poate refuza avizarea documentelor enumerate la alineatele (12) și (13) din prezentul articol, în cazurile în care acestea nu corespund prevederilor prezentei legi și a actelor normative ce reglementează punerea în aplicare a prezentei legi.
21. În termen de 30 zile din ziua avizării dosarului de către organul central de specialitate, comitetul de constituire convoacă adunarea de constituire, la care se invită toți membrii potențiali ai GAL-lui pentru a analiza proiectele documentelor prevăzute la alineatele (12) și (13) din prezentul articol. Adunarea de constituire este deliberativă, dacă la ea sunt prezenți cel puțin 2/3 din membrii potențiali ai GAL.
22. Adunarea de constituire analizează proiectul statutului GAL. Statutul se consideră aprobat, dacă cel puţin 2/3 din membrii potențiali ai GAL au votat pentru aprobarea acestuia, cu condiția respectării echilibrului între cele trei sectoare din parteneriatul teritorial GAL.
23. În cazul în care statutul nu este aprobat din lipsa numărului necesar de voturi, adunarea de constituire repetată este fixată pentru o dată ulterioară, în termen de cel mult 30 zile de la data desfășurării primei adunări de constituire. Dacă statutul nu este aprobat nici la a doua întrunire, comitetul de constituire își încetează activitatea, iar procedura de constituire a GAL este considerată eșuată.
24. Adunarea de constituire alege organele GAL și aprobă strategia de dezvoltare locală GAL.

**Articolul 9.** **Documentele de constituire a GAL**

1. Documentele de constituire a GAL sunt acordul de constituire și statutul.
2. Acordul de constituire a GAL trebuie sa cuprindă:
3. denumirea deplină și, după caz, cea prescurtată a GAL, precum și informații detaliate despre sediul acestuia;
4. scopul și obiectivele strategice ale GAL-ului;
5. perioada de activitate a GAL;
6. lista fondatorilor GAL;
7. condițiile, modalitatea și cuantumul contribuției efectuate de fiecare membru;
8. prevederile privind modul şi termenele de constituire şi înregistrare a GAL.
9. Statutul GAL va include următoarele prevederi obligatorii:
10. forma juridică de organizare;
11. denumirea deplină;
12. sediul;
13. unitățile administrativ-teritoriale ce intră în componența GAL;
14. scopul şi obiectivele strategice ale GAL;
15. organele de conducere și control, modul de numire, competența, procedura de convocare și durata mandatului acestora;
16. modul de numire a directorului și, după caz, a altor organe ale GAL;
17. procedura de aderare la GAL, temeiurile și procedura de încetare a calității de membru al GAL;
18. drepturile, obligațiile și responsabilitățile membrilor GAL;
19. sancțiunile aplicabile membrilor care au încălcat prevederile statutului sau regulamentele interne ale GAL;
20. prevederile privind stabilirea cotizației de membru;
21. procedura de adoptare și modificare a statutului;
22. modalitatea prin care GAL va asigura transparența activității sale;
23. condițiile de încetare a activității, de reorganizare și/sau lichidare GAL.
24. Statutul poate prevedea și alte clauze ce nu contravin legii.
25. Toți membrii fondatori semnează acordul de constituire a GAL. Președintele și secretarul adunării de constituire semnează statutul GAL și procesul-verbal al adunării de constituire.

**Articolul 10. Înregistrarea de stat a GAL**

1. Înregistrarea de stat a GAL se realizează în conformitate cu prevederile legislației în vigoare și a prezentei legi.
2. La înregistrarea GAL se va prezenta avizul pozitiv al organului central de specialitate.
3. Copiile documentelor de constituire și a deciziei de înregistrare vor fi prezentate organului central de specialitate.

**Articolul 11.** **Drepturile şi obligațiile membrilor GAL**

1. Membrii GAL au următoarele drepturi:
2. să beneficieze de informații, consultări, servicii prestate de GAL;
3. să aleagă și să fie ales în organele GAL;
4. să propună subiecte de discuție pentru agenda adunării generale;
5. să desemneze şi să voteze candidați în organele GAL;
6. să solicite și să obțină informații cu privire la activitatea GAL, inclusiv modalitatea de administrare a resurselor financiare;
7. să renunțe la calitatea de membru GAL.
8. Membrii GAL au următoarele obligații:
9. să respecte prevederile statutului şi ale regulamentelor interne;
10. să achite în termen plățile şi să-și onoreze obligațiile financiare, în conformitate cu statutul GAL;
11. să participe și să se implice în activitatea GAL.

**Articolul 12.** **Aderarea noilor membri la GAL**

1. Orice persoană fizică sau juridică, care dorește să devină membru GAL, trebuie să depună o cerere scrisă de aderare la GAL către Consiliul de administrare al GAL.
2. Cererea de aderare la GAL poate fi respinsă în următoarele cazuri:
3. solicitantul nu întrunește condițiile prevăzute la articolul 7 din prezenta Lege;
4. solicitantul a fost exclus din GAL, iar de la această dată nu s-a scurs 3 ani.
5. Consiliul de administrare notifică solicitantul despre rezultatul examinării cererii de aderare la GAL, în caz de admitere a noului membru, modifică neîntârziat în acest sens registrul membrilor GAL. Decizia de aderare la GAL trebuie să fie adusă ulterior la cunoștința membrilor GAL la Adunarea Generală.

**Articolul 13. Încetarea calităţii de membru al GAL**

1. Membrul GAL, care își schimbă domiciliul în afara teritoriului GAL sau își încetează activitatea pe acest teritoriu, va renunța la calitatea de membru GAL, notificând în scris Consiliul de administrare.
2. În cazul în care persoana nu notifică în scris Consiliul de administrare în termen de 1 lună de la apariţia împrejurărilor prevăzute la alin. (1), încetarea calităţii de membru este constatată de Consiliul de administrare din oficiu. Încetarea calităţii de membru al GAL se face prin radierea numelui sau denumirii acestuia din registrul membrilor GAL, în baza deciziei Consiliului de administrare.
3. Un membru poate fi exclus din GAL, prin decizia adunării generale, la propunerea Consiliului de administrare, în cazul:
4. nerespectării sistematice a prevederilor statutului şi a regulamentelor interne ale GAL;
5. refuzului de achitare a cotizației de membru;
6. cauzarea prejudiciului material sau a imaginii GAL.
7. Decizia adunării generale de excludere a unui membru poate fi contestată, în conformitate cu prevederile legislației în vigoare.

**Capitolul III
ORGANELE DE CONDUCERE ALE GRUPULUI DE ACȚIUNE LOCALĂ**

**Articolul 14. Organele de conducere ale GAL**

1. Organele de conducere ale GAL sunt:
2. adunarea generală;
3. consiliul de administrare;
4. președintele;
5. comitetul de selectare;
6. comisia de cenzori.
7. Structura, drepturile și obligațiile organelor GAL sunt stabilite de prezenta lege şi de statutul GAL.

**Articolul 15.** **Adunarea generală și competențele acesteia**

1. Adunarea generală este organul suprem de conducere al GAL, constituit din toți membrii GAL.
2. De competența exclusivă a adunării generale ține:
3. definirea direcțiilor prioritare de activitate a GAL;
4. modificarea statutului;
5. modificarea limitelor ariei teritoriale GAL;
6. alegerea și revocarea președintelui, vicepreședintelui, membrilor consiliului de administrare, comitetului de selectare și ai comisiei de cenzori;
7. aprobarea și modificarea strategiei de dezvoltare locală a GAL;
8. aprobarea regulamentelor privind anunțarea apelurilor de propuneri de proiecte anunțate și administrate de GAL;
9. aprobarea deciziei consiliului de selectare privind proiectele propuse spre finanțare de către GAL;
10. fixarea cotizațiilor de membru al GAL;
11. aprobarea dărilor de seamă financiare anuale, a rapoartelor de activitate, rapoartelor cu privire la venituri şi cheltuieli, a bilanțului și a raportului anual al consiliului de administrare, consiliului de selectare, comisiei de cenzori, ai directorului GAL;
12. aprobarea bugetului, planului de activitate și planului financiar anual;
13. aprobarea vânzării, achiziționării, gajării sau ipotecării oricărui obiect de infrastructură aflat în proprietatea GAL, aprobarea contractării de împrumuturi, credite sau a altor angajamente financiare de către GAL ori stabilirea unor limite pentru acestea, în funcţie de interesele GAL;
14. adoptarea organigramei şi regulamentelor interne ale GAL;
15. adoptarea hotărîrilor privind reorganizarea sau lichidarea GAL;
16. soluţionarea oricărei alte probleme pentru care statutul cere aprobarea adunării generale.
17. Cvorumul se stabileşte prin statut.
18. Competenţa adunării generale de adoptare a hotărârii, atribuită prin prezenta lege sau prin statutul GAL, nu poate fi delegată unui alt organ al GAL.

**Articolul 16.** **Convocarea adunării generale**

1. Adunarea generală se convoacă în şedinţă ordinară cel puţin o dată pe an, în baza deciziei consiliului de administrare, conform prevederilor din statut.
2. Adunarea generală extraordinară se convoacă:
3. la inițiativa consiliului de administrare;
4. la cererea comisiei de cenzori;
5. la cererea comitetului de selectare;
6. la cererea membrilor GAL care constituie cel puţin 20 la sută din numărul total de membrii;
7. la cererea Unității de Management, în condițiile articolului 32 alineatul (3) din prezenta lege.
8. Dacă Consiliul de administrare nu convoacă adunarea generală extraordinară, conform alineatului (2), aceasta se convoacă de către comisia de cenzori, comitetul de selectare, de către membrii GAL menţionaţi la alineatul (3) litera d) sau de către organul executiv.
9. Preşedintele GAL, cu cel puţin 15 zile înainte de adunarea generală extraordinară, înştiinţează despre aceasta fiecare membru al GAL în formă scrisă şi/sau publică avizul respectiv, în conformitate cu prevederile statutului și regulilor interne de comunicare ale GAL.

**Articolul 17. Atribuirea voturilor**

1. Voturile în GAL se atribuie în conformitate cu principiul: fiecare membru dispune de un singur vot;
2. Membrul GAL nu participă la vot, în cazul în care adunarea generală adoptă hotărâri privind:
3. revocarea lui din funcția eligibilă în GAL;
4. adoptarea unei decizii, în cazul în care el este persoană interesată;
5. excluderea lui din GAL.
6. Membrii consiliului de administrare, consiliului de selectare și comisiei de cenzori nu participă la vot, în cazul în care adunarea generală adoptă hotărâri privind evaluarea activității organului în care aceștia activează.

**Articolul 18.** **Atribuțiile Consiliului de administrare**

1. Consiliul de administrare este responsabil în fața adunării generale pentru funcționarea şi gestionarea GAL în perioadele dintre adunările generale.
2. Competențele consiliului de administrare sunt următoarele:
3. asigură implementarea hotărârilor adunării generale, bugetului și planului de activitate a GAL;
4. monitorizează performanțele GAL;
5. aprobă încheierea contractelor, în conformitate cu bugetul și planul de activitate;
6. convoacă adunarea generală a membrilor GAL;
7. selectează și numește directorul GAL;
8. aprobă proiectul de buget, planul de activitate, raportul anual, regulamentele interne și alte documente și le prezintă pentru aprobare adunării generale;
9. asigură respectarea procedurilor în activitatea GAL, conform prevederilor statutare;
10. asigură respectarea procedurilor financiare și a celor de evidență contabilă ale GAL;
11. alte competențe ce pot fi stabilite de adunarea generală sau stipulate de statut ori de prezenta lege.

**Articolul 19.** **Componența Consiliului de administrare**

1. Consiliul de administrare este compus din cel puțin 5 persoane și cel mult 11 persoane, toți fiind membrii GAL, respectând prevederile articolul 6 alineatul (2) din prezenta lege. Numărul exact de membri ai Consiliului va fi specificat în statut, fiind totdeauna un număr impar.
2. Membrii Consiliului de administrare sunt aleși de adunarea generală pentru un mandat de cel mult 3 ani.
3. Președintele Consiliului de administrare este președintele GAL.
4. Un membru al consiliului de administrare nu poate deține mai mult de 2 mandate succesive. După expirarea celui de-al doilea mandat, membrul consiliului de administrare are dreptul să fie reales pentru al treilea mandat, doar dacă între al doilea și al treilea mandat a trecut cel puțin un an.
5. Fiecare membru al Consiliului de administrare va acționa în interesele GAL și va declara orice interes personal, financiar sau de altă natură pentru orice activitate supusă discuției la întrunirile consiliului, fără a mai lua parte ulterior la discuțiile respective.
6. Consiliul de administrare va alege din rândul membrilor săi secretarul Consiliului.

**Articolul 20.** **Președintele GAL**

1. Președintele GAL este în același timp și președintele Consiliului de administrare, și președintele Comitetul de selectare.
2. Atribuțiile președintelui sunt următoarele:
3. convocarea şi prezidarea ședințelor adunării generale, consiliului de administrare și comitetului de selectare;
4. semnarea acordurilor de colaborare şi a altor documente, în conformitate cu deciziile adunării generale, consiliului de administrare și comitetului de selectare;
5. exercitarea altor atribuții specificate în statut.
6. Vicepreședintele exercită atribuțiile președintelui, în cazul în care ultimul nu poate exercita atribuțiile din motive obiective.

**Articolul 21. Convocarea Consiliului de administrare**

1. Consiliul de administrare se convoacă, de regulă, o dată în două luni sau mai des, în caz de necesitate.
2. Convocarea consiliului de administrare se face la solicitarea a cel puțin o treime din membrii săi, la solicitarea Președintelui GAL sau la solicitarea directorului GAL.
3. Ședințele Consiliului de administrare se consideră deliberative, dacă la ședințe sunt prezenți cel puțin jumătate plus unul din membrii săi.
4. Deciziile consiliului de administrare sunt adoptate prin consens, iar dacă nu se ajunge la un consens – prin votul majorității simple a celor prezenți.
5. La ședințele Consiliului de administrare, de regulă, este prezent directorul GAL, fără drept de vot.
6. La ședințele Consiliului de administrare se întocmește procesul-verbal, care se păstrează în conformitate cu prevederile statutului sau a regulamentelor interne GAL.

**Articolul 22.** **Comitetul de selectare**

1. Comitetul de selectare GAL este organul colegial, compus din cel puțin 5 persoane și cel mult 11 persoane, alese de către adunarea generală a GAL, prin vot direct, pe un termen de cel mult 3 ani, care are următoarea competență:
2. elaborează documentația pentru programe locale de finanțare;
3. efectuează evaluarea și selectarea proiectelor recepționate în cadrul apelurilor de propuneri GAL și le propune Adunării Generale spre aprobare.
4. Comitetul de selectare va fi compus dintr-un număr impar de persoane, reprezentanți ai sectoarelor public, antreprenorial și civic, și în care niciunul dintre cele trei sectoare nu poate avea mai mult de 49 % din drepturile de vot la nivelul decizional.
5. Președintele GAL este membru și Președinte al Comitetului de selectare din oficiu.
6. Activitatea Comitetului de selectare şi atribuțiile acestuia sunt stabilite printr-un regulament aprobat de Adunarea generală.
7. În procesul selectării proiectelor, Comitetul de selectare se ghidează de prevederile cadrului normativ în vigoare, regulamentele interne ale GAL și obiectivele Strategiei de Dezvoltare Locală a GAL.
8. În activitatea lor, membrii Comitetului de selectare vor declara conflictele de interese. Procedurile cu privire la declararea conflictelor de interese, precum și a clauzelor de confidențialitate privind activitatea Comitetului de selectare vor fi elaborate și aprobate de către GAL.

**Articolul 23. Comisia de cenzori**

1. Comisia de cenzori efectuează supravegherea și controlul activității financiar-economice a GAL. Comisia de cenzori este formată din cel puțin 3 persoane, care nu sunt afiliate (rude sau afini pînă la gradul III inclusiv) şi respectă regulile de evitare a conflictului de interese, alese de adunarea generală din rândul membrilor GAL, prin vot direct, pe un termen de cel mult 3 ani.
2. Un membru al Comisiei de cenzori nu poate fi în același timp şi membru al Consiliului de administrare sau Comitetului de selectare.
3. Activitatea Comisiei de cenzori şi atribuțiile acesteia sunt stabilite printr-un regulament aprobat de adunarea generală.
4. Auditul activității financiar-economice a GAL este efectuat cel puțin o dată pe an, la inițiativa Comisiei de cenzori, Consiliului de administrare, Comitetului de selectare sau președintelui GAL.
5. Consiliul de administrare şi directorul GAL prezintă documentele privind activitatea financiar-economică a GAL, la solicitarea Comisiei de cenzori.
6. Comisia de cenzori este responsabilă pentru verificarea managementului financiar-economic al GAL și pentru elaborarea și prezentarea raportului anual cu privire la acest subiect în faţa adunării generale.

**Articolul 24.** **Prevederi comune cu privire la persoanele cu funcții eligibile**

1. Membrii Consiliului de administrare, ai Comitetului de selectare și ai Comisiei de cenzori nu sunt angajați ai GAL și nu sunt remunerați.
2. Pentru unele activități ce rezultă din realizarea funcțiilor, în funcție de bugetul GAL, acești membri au dreptul la rambursarea cheltuielilor sau primirea unei indemnizaţii nominale, în modul stabilit prin statut sau alte acte interne ale GAL.
3. Mandatul membrului Consiliului de administrare, al Comitetului de selectare și al Comisiei de cenzori se stinge în următoarele cazuri:
4. excluderea din lista membrilor GAL;
5. renunțarea în forma scrisă;
6. decesul;
7. revocarea prin hotărârea adunării generale.
8. În cazul reprezentantului membrului GAL – persoana juridică, reprezentantul poate fi revocat la solicitarea persoanei juridice în cauză. În cazul respectiv persoana juridică, membru GAL, va prezenta decizia privind revocarea reprezentantului și numirea unui alt reprezentant al său în cadrul GAL.
9. Membrii Consiliului de administrare, ai Comitetului de selectare și ai Comisiei de cenzori pot fi revocați prin hotărîrea adunării generale în caz de:
10. executare necorespunzătoare a obligațiilor;
11. lipsă repetată de la ședințele planificate.
12. În cazul în care o persoană cu funcţie eligibilă din cadrul GAL este revocată de adunarea generală, la aceeaşi şedinţă a adunării se alege o nouă persoană pentru funcţia rămasă vacantă.
13. Componența organelor GAL se alege în așa mod, încât să asigure păstrarea memoriei instituționale.

**Articolul 25. Organul executiv**

1. GAL angajează un director şi alt personal executiv.
2. Directorul și contabilul-șef este numit în funcţie în bază de concurs, de către Consiliul de administrare, cu aprobarea adunării generale, întrunind criteriile necesare pentru desfășurarea activității. În cazul în care directorul și contabilul-șef numiți în funcție sunt membri ai GAL, concomitent cu numirea lor în funcție, aceștia se obligă să suspende calitatea lor de membri ai GAL pe perioada îndeplinirii funcțiilor respective.
3. Directorul reprezintă GAL în relațiile cu persoanele terțe în conformitate cu statutul;
4. Directorul prezintă raportul de activitate în faţa Consiliului de administrare şi, de regulă, participă la şedinţele Consiliului, dar nu participă la luarea deciziilor şi nici la vot.
5. Consiliul de administrare poate împuternici directorul să semneze contracte uzuale de o anumită valoare, a căror limită poate fi stabilită prin statutul sau regulamentele interne ale GAL.
6. Directorul şi personalul executiv al GAL sunt angajaţi în muncă în conformitate cu legislaţia muncii.
7. În cazul în care un angajat al GAL este și membru GAL, el se obligă să suspende calitatea sa de membru GAL pe perioada angajării.

**Capitolul IV
MANAGEMENTUL FINANCIAR ȘI INTERN**

**Articolul 26. Sursele de finanțare ale GAL**

1. Drept surse de finanțare ale GAL pot servi:
2. cotizaţiile anuale de membru;
3. donaţiile şi/sau granturile;
4. subvenţiile acordate din Fondul național de dezvoltare a agriculturii și mediului rural, în cadrul Programului LEADER;
5. dobânzile la mijloacele financiare depuse de GAL în conturi bancare;
6. sursele financiare pentru serviciile prestate de GAL.
7. Administrarea fondurilor GAL se face de către Consiliul de administrare.

**Articolul 27. Cotizația anuală de membru**

1. GAL percepe o cotizaţie anuală de membru pentru acoperirea costurilor fixe şi altor cheltuieli ce ţin de activitatea sa, aceasta fiind achitată de membrii săi la data sau înainte de data fixată în statut sau regulamentul intern.
2. Suma cotizaţiei anuale achitate se stabilește prin statut sau prin regulament intern de funcționare.

**Articolul 28.** **Registrele financiare şi de evidenţă contabilă ale GAL**

1. În procesul de activitate GAL va ține următoarele registre:
2. registrul membrilor GAL;
3. registrul contractelor;
4. registrul proiectelor și beneficiarilor de suport al GAL;
5. registrul monitorizărilor și evaluărilor efectuate la beneficiarii GAL;
6. registrele de evidenţă contabilă;
7. registrul de inventariere a mijloacelor;
8. registrul proceselor-verbale ale adunării generale, ale Consiliului de administrare, ale Comitetului de selectare și Comisiei de cenzori.
9. GAL realizează evidenţa contabilă, în conformitate cu Legea contabilităţii și raportării financiare Nr. 287/2017.

**Articolul 29. Dările de seamă anuale**

1. GAL, în termen de 120 de zile de la finele anului său financiar, prezintă organului central de specialitate darea de seamă anuală, împreună cu o copie a rapoartelor financiare, în modul stabilit.

(2)GAL prezintă raportul anual de activitate pentru perioada 1 ianuarie-31 decembrie pînă la data de 31 ianuarie a anului următor de raportare.

**Capitolul V
MONITORIZARE ȘI SUPRAVEGHERE**

**Articolul 30**. **Monitorizarea**

1. Monitorizarea activității GAL și impactul implementării proiectelor de dezvoltare locală gestionate de către GAL va fi asigurată de organul central de specialitate, care este responsabil de gestionarea și implementarea Programului LEADER în Republica Moldova.
2. Monitorizarea activității GAL va fi efectuată conform procedurilor aprobate de organul central de specialitate.
3. Organul central de specialitate va elabora și aproba Ghidul Grupurilor de Acțiune Locală pentru implementarea Strategiilor de dezvoltare locală.

**Articolul 31. Supravegherea**

1. Organul central de specialitate este în drept să verifice registrele GAL, în următoarele condiții:
2. la solicitarea scrisă a cel puţin 10 procente de membri GAL, care pretind existenţa unor incorectitudini în funcţionarea GAL;
3. în cazul în care, după analiza dării de seamă anuale sau a rapoartelor financiare ale GAL, organul central de specialitate constată probe evidente de încălcări financiare sau legale.
4. În cazul depistării încălcărilor, organul central de specialitate va solicita GAL-lui efectuarea unui audit extern prin angajarea unei companii licenţiate de audit în acest scop.
5. Constatările auditului vor fi expediate organului central de specialitate. În cazul în care sunt constatate încălcări financiare sau legale sau faptul că GAL nu a activat în corespundere cu prezenta lege, organul central de specialitate va solicita Consiliului de administrare să convoace adunarea generală extraordinară, în cadrul căreia constatările vor fi prezentate membrilor GAL.
6. Dacă Consiliul de administrare nu reușește să convoace adunarea generală în decurs de 30 de zile, organul central de specialitate o poate convoca în mod independent.
7. Ca urmare a ședinței Adunării generale Consiliul de administrare trebuie să elaboreze și să prezinte spre avizare organului central de specialitate un plan de acțiuni pentru înlăturarea neregulilor în activitatea GAL și conformarea cu recomandările organului central de specialitate.
8. Organul central de specialitate va stabili un termen rezonabil pentru realizarea planului de acțiuni și ulterior va verifica realizarea acestuia.
9. În cazul în care planul de acțiuni nu va fi realizat și GAL nu se va conforma cu recomandările pentru a înlătura neregulile în activitate, organul central de specialitate are dreptul să depună o solicitare argumentată pentru dizolvarea GAL la organul de înregistrare.

**Articolul 32. Registrul Grupurilor de Acțiune Locală**

1. Organul central de specialitate instituie şi ţine Registrul Grupurilor de Acțiune Locală.
2. Datele privind GAL se introduc în Registrul Grupurilor de Acțiune Locală în baza actelor ce atestă înregistrarea GAL de către organul de înregistrare.
3. Registrul Grupurilor de Acțiune Locală conţine următoarele date cu privire la fiecare GAL:
4. denumirea şi sediul GAL;
5. numărul unităților administrativ-teritoriale și denumirea localităților ce intră în componența GAL;
6. numărul populației din teritoriul GAL;
7. numărul membrilor GAL;
8. numele, adresele şi numerele de telefon ale membrilor Consiliului de administrare şi ale directorului GAL;
9. data prezentării ultimului raport financiar anual;
10. detalii privind finanțarea oferită GAL din partea statului.
11. Datele conţinute în Registrul Grupurilor de Acțiune Locală sunt publice în condiţiile şi în limitele prevăzute de legislaţia privind accesul la informaţie, secretul de stat, secretul comercial, protecţia datelor personale, registrele, precum şi de tratatele internaţionale la care Republica Moldova este parte.
12. Radierea datelor privind GAL din Registrul Grupurilor de Acțiune Locală are loc în baza actelor ce atestă dizolvarea sau reorganizarea GAL.

**Capitolul VI
DISPOZIŢII FINALE ŞI TRANZITORII**

**Articolul 33.** **Încetarea activităţii**

1. GAL îşi încetează activitatea prin reorganizarea sau dizolvarea lui, conform propriului statut şi a legislaţiei în vigoare.
2. GAL poate fi dizolvat, având la bază unul din următoarele temeiuri:
3. sarcinile pentru care a fost creat GAL nu mai sunt actuale sau nu mai pot fi realizate în mod practic;
4. existenţa GAL nu mai este necesară pentru orice alte motive;
5. activitatea GAL nu este conformă cu legislația în vigoare;
6. alte temeiuri prevăzute de legislaţie.
7. Cererea privind dizolvarea GAL, în cazul în care există unul din temeiurile specificate la alin. (2), se depune, cu avizul organului central de specialitate, la organul de înregistrare.

**Articolul 34. Dispoziții finale**

1. Prezenta lege intră în vigoare la data publicării în Monitorul Oficial al Republicii Moldova.
2. Guvernul, în termen de 6 luni, va aduce actele sale normative în conformitate cu prezenta lege.